«Հրապարակ»-ի հետ զրույցում Բաղդասարյանը նշեց, որ ինքը որոշումը չի ստացել, բայց դրա մասին լսել է․ «Ես Փաստաբանների պալատին ներկայացրեցի, որ չեմ համարվում պետական ծառայող, այսինքն՝ չեմ հանդիսանում հայեցողական պաշտոն զբաղեցնող անձ։ Նման որոշում կայացնելը վտանգավոր է ոչ թե միայն նրա համար, որ իմ անձի հետ է կապված, այլ ընդհանրապես, որովհետեւ ինչ է ստացվում, երբ դու հասարակական հիմունքներով ինչ-որ մի տեղ գործունեություն ես իրականացնում, դա նշանակում է, որ վճարովի չի այդ ծառայությունը։ Ճիշտ է՝ վերջին շրջանում ես ակտիվ չեմ զբաղվում փաստաբանությամբ, բայց կայացրած որոշումը, հիմնավորումը, որն իրենք ներկայացրել են, որ որոշ հոդվածների համաձայն հանդիսանում է հանրային ծառայող, հակառակը՝ ես ներկայացնում եմ կոնկրետ հոդվածներ, որ ես պաշտոնատար անձ չեմ, չեմ կարող հանդիսանալ որպես հանրային ծառայող, իրենք որեւէ հոդված, օրենքի պահանջ չներկայացնելով կամայականորեն, հավաքվելով էն անձինք, որոնք հետս անձնական խնդիրներ ունեն, որոշում են կայացնում իմ արտոնագիրը կասեցնելու։ Սա՞ է Փաստաբանական պալատի նախագահի, խորհրդի անդամների էն մոտեցումը, որն իրենք ուզում են իբր փաստաբանների շահերը պաշտպանել։ Իրենք չեն ուզում փաստաբանների շահերը պաշտպանել, իրենք ուզում են իրենց անձնական շահը առաջ տանել»։